
  مولوی نذیر احمد کے ناولوں میں ثقافتی سائیکی کا اظہار: ’’مراۃ العروس‘‘ اور ’’توبتہ النصوح‘‘  کے تناظر میں
  
Cultural Psychy in the Novels of Molvi Nazir Ahmad.
Abstract:
Human psychology is not only instinctive but also cultural. Rather, in some cases, psychology, which is catered under the influence of society, becomes so deep-rooted that it even overcomes the nature of a man and changes its direction. But, we also know this fact that all the societies are not alike on this planet. While having difference in their history, geography, envirornment, norms and values so their lifestyle their cultural manifestations, their code of conduct and their style of expression also remain different. On these basis, each of them gets its own individual cultural recognition. So, the man who grows up in some particular social culture, his psychology also accepts the effect of that particular society.
Here, in this research article, an attempt will be made to analyse the psychology of the characters of Molvi Nazir Ahmad's novels Maraatul Aroos and Toba tun Nasooh under the impact of culture. In this way, many such aspects of Indian culture are also exposed that can be very helpful to understand the present Ind o Pak society.

انسانی نفسیات کو جب فطری اور جبلی اساس سے بڑھ کر سماجی اور تاریخی حوالوں سے بیان کیا جائے تو سماجی نفسیات (Social Psychology)   کا آغاز ہوتا ہے۔ لیکن ہم یہ جانتے ہیں کہ کرۂ ارض پر سب سماج ایک جیسے نہیں ہوتے، وہ اپنی تاریخ، جغرافیے، ماحول، روایات اور عقائد میں ایک دوسرے سے مختلف ہونے کی وجہ سے اپنی طرزِ حیات، طرزِ معاشرت، طرزِ عمل اور طرزِ اظہار میں بھی ایک دوسرے سے مختلف ہوتے ہیں۔ اسی بنیاد پر وہ الگ الگ ثقافتی پہچان حاصل کرتے ہیں لہٰذا کوئی فرد جس ثقافتی سماج میں نمو پاتا ہے اُس کی نفسیات اُسی مخصوص سماج کا اثر قبول کرتی ہے اس لیےسماجی نفسیات(Social Psychology) کی اصطلاح اس طرح معنویت کی حامل نہیں رہتی جس طرح ثقافتی نفسیات (Cultural Psychology) کی  اصطلاح با معنی ٹھہر تی ہے۔
سٹیفن۔ جے۔ ہینے(Steven J. Heine۔ پ: 1944ء)  اگر انسانوں کو ثقافتی انواع[endnoteRef:2] کہتا ہے تو غلط نہیں کہتا۔ افراد جو کچھ بھی حاصل کرتے ہیں اپنی ثقافت  سے حاصل کرتے ہیں۔ اُن کی جو شکل، جو کردار، حتیٰ کہ وہ جس نام سے جانے اور پہچانے جاتے ہیں وہ بھی؛ سب اُن کی ثقافت اُنھیں دیتی ہے۔ سب سے بڑھ کر اُن کی ذہنی، فکری اور نفسیاتی تشکیل اپنی مخصوص ثقافت کے زیر اثر ہوتی ہے۔ [2:  ۔	سٹیون جے ہینے [Steven J. Heine]، ’’ Cultural Psychology ‘‘، مشمولہ Advanced Social Psychology  ،مرتبین:رائے ایف بامیسٹر[Roy F. Baumeister] ، ایلی جے فنکل [Eli J. Finkel] (نیو یارک: آکسفرڈ یونیورسٹی پریس،2010ء)،655۔
اصل متن:
Humans are a cultural species.] 

یعنی ثقافت، انسانی تصوّرات کا مرکزہ قرار پاتی ہے اور کسی شخصی روّیے کا دارومدار اُسی ثقافت پر ہوتا ہے جس میں وہ پنپتا ہے۔ شاید اس لیے اورتیگاای گاسیت(José Ortega y Gasset۔ 1883ء-1955ء)   کہتا ہے کہ : ’’ہماری زندگی گردوپیش کی دنیا سے ہمارے تعلقات کے سوا کچھ نہیں۔ جو عمومی پہلو دنیا ہمیں پیش کرتی ہے وہی ہماری اپنی زندگی کا عمومی پہلو بنتا ہے‘‘ [endnoteRef:3]۔ یہاں ’’دنیا ‘‘ سے مراد وہ ثقافتی دنیا ہے جو فرد کے گردا گرد موجود ہوتی ہے۔ اگرچہ کچھ محققین اس ضمن میں دو طرفہ عمل کی بات کرتے ہیں یعنی ایک طرف انسان کے فطری نفسیاتی عوامل ثقافت پر اثر انداز ہوتے ہیں اور دوسری طرف، ثقافت انسانی نفسیات پر اپنے اثرات مرتب کرتی ہے[endnoteRef:4]، باوجود اس کے کہ اُن کی اس بات میں بھی بڑی حد تک حقیقت ہے، مگر بیش تر مفکرین اس بات پر متفق ہیں کہ ثقافتی اثرات، انسانی عمل و کردار اور تصوّرات میں بنیادی کردار ادا کرتے ہیں۔ ایرک فرام(Erich Fromm۔1900ء- 1980ء) جب اپنی معروف کتاب The Fear of Freedom میں ایک جگہ یہ کہتا ہے کہ: [3:  ۔	گاسیت، اورتیگاای[Ortega Y Gasset] ، ’’ عوام کی بغاوت‘‘ ، مشمولہ  اسیرِ ذہن، مترجم و مرتب: محمد سلیم الرحمٰن (لاہور:پنجاب یونیورسٹی، 1998ء) ، 57۔]  [4:  ۔	موجودہ دور کے تین محققین Darrin R. Lehman، Yue Chiu Chai اور Mark Schaller اپنے ایک تحقیقی مقالے میں لکھتے ہیں:
Psychological processes exert fundamental influences on culture, so too culture exerts fundamental influences on basic psychological processes.
یو چی چائے[Yue Chiu Chai]،ڈیرن آر لہمان[Darrin R. Lehman]،مارک شیلر[Mark Schaller]،’’ Psychology and Culture‘‘ ، (Published Online as a Review in Advance on October 20. 2003)، 695۔] 

انسانی فطرت میں بذاتِ خود کوئی تحرک نہیں ہوتا۔ نفسیاتی تبدیلیوں کو نئی عادات کے نشوونما کے لحاظ سے نئے ثقافتی نمونوں کی موافقت کے طور پر  سمجھا جا نا چاہیے۔[endnoteRef:5] [5:  ۔	ایرک فرام [Erich Fromm]، The Fear of Freedom (نیویارک :ٹیلر اینڈ فرانسس ، (2021 ء) ،15۔ 
اصل متن:
Human nature has no dynamism of its own and that psychological changes are to be understood in terms of the developement of new 'habits' as an adaptation to new cultural patterns. ] 

اس کی اِس بات سے بھی انسانی فطرت یا نفسیات پر ثقافت کے گہرے اثرات کا اندازہ ہوتا ہے۔ اسی لیے رچرڈ اے۔ شویڈر (Richard A. Shweder۔پ: 1945ء) کہتا ہے کہ:
ثقافتی نفسیات ان طریقوں کا مطالعہ ہے جن کے ذریعے ثقافتی روایات اور سماجی اطوار انسانی نفسیات کو منظم کرتے ہیں، اس کا اظہار کرتے ہیں، اسے تبدیل کرتے ہیں اور اس میں نئی صورتیں پیدا کرتے ہیں۔[endnoteRef:6] [6:  ۔	رچرڈ اے شویڈر[Richard A Shweder]، ’’ Cultural Psychology- what is it?‘‘ ، 
تاریخِ ملاحظہ: 16 جولائی، 2015۔  			https://www.researchgate.net/publication/227648830 
اصل متن:
Cultural psychology is the study of the way cultural traditions and social practices regulate, express, transform, and permute the human psyche.] 

اس سلسلے میں ولہیلم وونٹ(Wilhelm Wundt۔ 1832ء- 1920ء)جسے ثقافتی نفسیات کی نظریہ سازی میں اوّلیت حاصل ہے، نے اپنی کتاب Elements of Folk Psychology  میں لکھا:
رفتہ رفتہ یہ خیال پروان چڑھا کہ انسان کی ذہنی ترقی سے متعلق ان مختلف نتائج کو ایک وحدت (مجموعے) میں سمو دیا جائے، جنھیں  زبان، مذہب اور رواج کے تناظر میں الگ الگ دیکھا گیا تھا۔[endnoteRef:7] [7:  ۔	ولہیلم وونٹ[Wilhelm Wundt]، Elements of Folk Psychology ،مترجم،ایڈورڈ لیروئے شاؤب، [Edward Leroy Schaub] ( لندن: جارج ایلن اینڈان ون لمیٹڈ ،1916ء) ، 2۔
اصل متن:
… the idea gradually arose of combining into a unified whole the various results concerning the mental development of man as severally viewed by language, religion, and custom.] 

وونٹ کے بعد ارنسٹ ای۔بوش(Ernst E. Boesch۔1916ء- 2014ء)     وہ واحد مفکر ہے جس نے ثقافتی نفسیات کے نظریے (Theory) کا باقاعدہ تجزیہ کیا اور اس ذیل میں Symbolic Action Theoryپیش کی۔ یہ تھیوری بتاتی ہے کہ اصل میں لوگ جہاں ایک طرف فطری ماحول میں رہتے ہیں وہیں ایک علامتی ماحول کے بھی اسیر ہوتے ہیں۔ افراد کے گرد پھیلی اشیا اور مظاہر کے اپنے آپ میں کوئی معانی نہیں ہوتے؛ وہی معانی ہوتے ہیں جو ثقافت اُنھیں دیتی ہے اور انسانی ذہن جن کو تسلیم کر لیتا ہے۔ اس طرح افراد کا اپنی ارد گرد پھیلی دنیا سے رشتہ قائم ہوتا ہے اور اسی کی بنیاد پر وہ عمل اور ردِّعمل کرتا ہے۔ یہی وجہ ہے کہ  بوش کہتا ہے:
ثقافت مخصوص صلاحیتوں اور عملی رجحانات کی نشوونما کو کنٹرول (منظم) کرتی ہے۔[endnoteRef:8] [8:  ۔	ارنسٹ ای۔بوش[Ernst E. Boesch] ،Symbolic Action Theory and Cultural Psychology،(برلن :  سپرنگر ورلاگ1991ء)، 8۔
اصل متن:
Culture controls the development of specific abilities and action trends.] 

بوش کے نظریے کی اہمیت اس حوالے سے بھی بنتی ہے کہ اُس نے محض یورپ کے سماجی مشاہدے اور تجربے تک خود کو محدود نہیں رکھا بلکہ اس سلسلے میں اُس نے ایشیا کے کئی سماجوں اور ثقافتوں کا بھی بھرپور مشاہدہ کیا اور پھر اپنی تھیوری وضع کی۔  بوش( Boesch) کی اس بات کو کہ کلچر/ ثقافت ، انسانی صلاحیتوں اور اُس کے اعمال کو کنٹرول کرتی ہے، آج کی ایک مصنفہ ہازل روز مارکس (Hazel Rose Markus۔پ:1949ء)نے جو ثقافتی نفسیات کے شعبہ میں ایک مستند حوالہ ہے، ان الفاظ میں بیان کرتی ہے:
ثقافتیں تصوّرات، باہمی تعامل اور اداروں کے ایسے نظام ہیں جو افراد کے اعمال (اور طرزِ عمل) کی رہنمائی کرتے ہیں۔[endnoteRef:9] [9:  ۔	ہازل روز مارکس [Hazel Rose Markus] ،’’ Culture and Motivation‘‘، 
https://www.sciencedirect.com/science/ article/pii/52352250X! 5003048, 2019) 03 
اصل متن:
Cultures are systems of ideas, interactions, institutions that guide the actions of individuals.] 

روز مارکس نے ثقافتی نفسیات کا پورا ایک ماڈل وضع کیا جس میں فرد کی ذات اور ثقافت کے باہمی تعامل کو موضوع بنایا اور اسے ثقافتوں اور افراد کے مابین باہمی تشکیل(Mutual Constitution)سے تعبیر کیا۔
بے شک بنیادی فطری جبلتیں انسانی وجود کا حصہ ہوتی ہیں، اس سے انکار نہیں، لیکن اہم بات یہ ہے کہ ان پر اختیار اُس سماج کی ثقافتی قوت کا ہوتا ہے جس میں انسانی وجود پنپتا اور نشوونما پاتا ہے۔
ثقافت، ثقافتی اقدار اور ترغیبات ہماری نفسیات اور کرداری اعمال کو کس طرح بناتی اور اُن پر غلبہ حاصل  کرتی ہیں، یہ اپنی طرز کا ایک انتہائی دل چسپ مطالعہ ہے۔ عمومی طور پر ہم یہی جانتے یا سمجھتے ہیں کہ ہماری نفسیات کو بنیادی طور پر ہماری جبلتیں ہی کنٹرول کرتی ہیں اور جبلتیں بہت حاوی اور طاقت ور ہوتی ہیں۔ اگرچہ یہ بات اپنی جگہ پر درست ہے کہ بنیادی انسانی جبلتوں کو بالکل نظر انداز نہیں کیا جا سکتا اور وہ جہاں موقع پاتی ہیں اپنی منہ زوری کا مظاہرہ بھی کرتی ہیں تاہم  یہ بھی درست ہے کہ یہ محض جزوی سچائی ہے کہ انسانی کردار اور نفسیات کو بنانے میں جبلتیں ہی انتہائی اہم اور طاقت ور کردار ادا کرتی ہیں۔ اصل میں اس بات پر بہت کم غور کیا جاتا ہے کہ جبلتیں بہرحال اس قدر طاقت ور قطعاً نہیں ہوتیں جس قدر ہمارا سماجی اور ثقافتی نظام اور اُس کا پروپیگنڈا طاقت ور ہوتا ہے۔ 
ہم یہ اچھی طرح جانتے ہیں کہ بنیادی فطرتیں یا جبلتیں اپنے آپ میں نہ اچھی ہوتی ہیں نہ بُری۔ اُنھیں یہ بھی پتا نہیں ہوتا کہ جائز کیا ہے اور ناجائز کیا۔ یہ کسی نہ کسی ثقافت کا اقداری نظام ہوتا ہے جو اچھے اور بُرے، اور جائز یا ناجائز میں تفریق کرتا ہے۔
علاوہ ازیں جبلتوں کی تسکین کے ذرائع بھی، جو کسی ثقافت میں متعارف کرائے گئے ہوتے ہیں وہی جبلتوں کی اصل تسکین کا باعث بنتے ہیں۔ بھوک لگنے پر مجھے خوراک چاہیے یہ میری جبلت کا تقاضا ہے مگر بھوک کی ’’ کامل‘‘ تشفی محض خوراک سے نہیں، ذائقے سے ہوتی ہے اور یہ ذائقہ انسان میں کہاں سے پرورش پاتا ہے؟ مختلف انسانوں کو اُن کے ذائقے، جو اُن کی کامل تشفی کا باعث بنتے ہیں، وہ بھی اُن کی ثقافت ہی عطا کرتی ہے۔
اسی طرح زبان جو کسی بھی ثقافت میں ریڑھ کی ہڈی کا کردار ادا کرتی ہے، کہ اسی کی بنیاد پر ثقافتی روایات، اقدار اور احکامات کی نہ صرف ترسیل ہوتی ہے بلکہ وہ تفہیم کا ایک پورا سماجی نظام قائم کرتی ہے جو سراسر ثقافتی ہوتا ہے، کیوں کہ تفہیم؛ مطالب اور معانی کی بنیاد پر ممکن ہوتی ہے اور اب یہ بات ڈھکی چھپی نہیں رہی کہ لفظوں کو معانی ثقافت دیتی ہے۔ یوں زبان بھی ہماری سائیکی کو کنٹرول کرنے میں برابر کی شریک ہوتی ہے۔ الفاظ کی طاقت وہ ہے کہ جو ہمیں زندگی بھر چلاتی، بھگاتی اور بعض صورتوں میں نچاتی بھی ہے۔ آپ ایک لفظ سے کسی اچھے بھلے فرد کی زندگی میں بیٹھے بٹھائے ہیجان برپا کر سکتے ہیں۔ لہٰذا معانی، لفظوں کو طاقت دیتے ہیں اور ہمارا نفسیاتی ردِّعمل(Pshychological Reaction) اسی معنیاتی نظام کی طاقت کے زیر اثر ہوتا ہے۔ یہاں یہ بات بھی ثابت ہوتی ہے کہ غصے کا مادہ ضرور انسانی فطرت یا جبلت میں ہے مگر اس کا اظہاریہ سراسر ثقافتی ہوتا ہے۔ اگر ہم غصہ کی تعریف متعین کرنا چاہیں تو معلوم ہوگا کہ غصہ یا Angerوہ انسانی کیفیت ہے جو کسی ثقافتی عمل( Cultural Act)  یا ثقافتی مظہر کا ردِّعمل ہوتا ہے اور جس میں جذبات شدت سے بھڑک اُٹھیں۔ اسی طرح فرد کی خوشی، غمی، افسوس اور رنج و الم کے احساسات بھی ثقافتی بنیادوں پر اُبھرتے ہیں (یا اُبھارے جاتے ہیں)۔ یعنی بہت سی انسانی کیفیات، احساسات، جذبے اور جذبات، حتیٰ کہ تفکرات کا نظام بھی ثقافتی ماحول کے زیر اثر اپنی شکل و صورت حاصل کرتا ہے۔ اس سے یہ بات بھی ثابت ہوتی ہے کہ ہم بغیر غور کیے جن بہت سے نفسیاتی معاملات کو انسانی جبلت کا شاخسانہ قرار دے دیتے ہیں وہ اپنی اصل میں ثقافتی نظام کے پروردہ ہوتے ہیں اور اُن کے تحت ہی اہمیت حاصل کرتے ہیں۔
اسی لیے ہمارا مؤقف یہ ہے کہ ہمارا نفسیاتی عمل یا ردِّعمل( Pshychological Act or React) جس قدر کسی ثقافت اور اُس کے  اقداری نظام یا روایات کے اثر تلے دبا ہوتا ہے، یا دوسرے لفظوں میں یوں بھی کہا جا سکتا ہے کہ ہم نفسیاتی سطح پر جس قدر اپنے ثقافتی نظام کے اسیر ہوتے ہیں، اُس قدر بنیادی انسانی جبلتوں کے غلام نہیں ہوتے۔ اور جہاں جہاں ہم معاشرے کی ثقافتی اقدار اور روایات کے اسیر ہو جائیں وہاں جبلتوں کا زور حاوی نہیں ہو پاتا، اُلٹا جبلتیں بھی اُنھی اقدار اور روایات کے مطابق خود کو ڈھالنے لگتی ہیں  اور اُن کے اثر تلے خود کی اصلاح (Reformed)کرنے اور  خود کو از سر نو ترتیب(Reshap) دینے کے لیےجبلتیں تبھی اپنا کامیاب زور لگا پاتی ہیں  جب انسان کو اپنی ثقافتی اقدار پر اعتماد نہیں رہتا یا جبلتوں کو اس قدر دبا دیا جائے کہ نامیہ کی بقا اس وجہ سے شدید خطرات سے دوچار ہو جائے۔ اگر کوئی فرد ثقافتی اقدار اور روایات کو دل و دماغ سے قبول کر لے تو پھر باوجود اس کے کہ وہ جبلتوں کے زور سے الجھتا تو رہتا ہے، کش مکش میں بھی آتا ہے اور اس کش مکش کا دُکھ بھی جھیلتا ہے مگر جبلتوں کے آگے سرنگوں نہیں ہوتا۔ لیکن شرط یہ ہے کہ کوئی ثقافتی قدر یا روایت اُس کے دل و دماغ کا حصہ اور یوں اُس کا ضمیر بن گئی ہو۔کسی بھی ثقافت کا ادب مختلف اصناف کے ذریعے اس سب میں اہم کردار ادا کرتا ہے۔
ناول اپنے آپ میں ایک وسیع ثقافتی بیانیہ ہوتا ہے، اور اُس میں شامل کردار، اپنے اعمال اور مکالموں سے اُس بیانیے کا اظہاریہ بن کر اُسے تقویت پہنچاتے ہیں۔ ناول نہ صرف ثقافتی ماحول کی تعبیر و تشریح کرتا ہے، بلکہ اُس میں کرداروں کو رکھ کر ثقافتی ماحول کے افراد پر اثرات کی ایسی تصویر کھینچتا ہے کہ اُس کا جبر واضح ہو کر سامنے آتا ہے۔ علاوہ ازیں اُس جبر کے خلاف مزاحمت کو موضوع بنا کر انسانی کش مکش کی حدود کا بھی جائزہ لیتا ہے اور بتاتا ہے کہ فرد ثقافتی سطح پر آزاد ہونے کی کس قدر کم ہمت رکھتا ہے۔ حتیٰ کہ ثقافت، تقدیر سے زیادہ ظالم ہوتی ہے اس کا احساس بھی ناول ہی کراتا ہے۔ وجودی ناول جسے بالعموم سماج سے کٹا ہوا مانا جاتا ہے، اگر گہرا تجزیہ کیا جائے تو وہ بھی ثقافتی بیانیے سے کلّی نجات حاصل نہیں کر سکتا، کیوں کہ جس وجود کو وہ موضوع بناتا ہے اُس کی معنویت، حتیٰ کہ بے معنویت بھی اُس کے ثقافتی ماحول سے ہی معنی حاصل کرنے پر مجبور ہوتی ہے۔ بے معنویت اصل میں ثقافتی ماحول سے نکل جانے سے پیدا ہوتی ہے یعنی جو بھی چیز، فرد، عمل یا لفظ ثقافت سے باہر ہے، بے معنی ہے۔ ثقافت کے اندر رہتے ہوئے ہر شے کے کوئی نہ کوئی معانی متعین ہو جاتے ہیں، مگر وہی جو اُس ثقافت نے اُسے دے رکھے ہوتے ہیں۔
اُردو ناول بھی اپنے سماج اور ثقافت کا بیانیہ بنتا ہے اور اسی بنیاد پر اُس کی دیگر بڑی زبانوں کے ناولوں میں اہمیت اور مقام کا تعین بھی کیا جا سکتا ہے۔ کیوں کہ جس ثقافتی ماحول کو اُردو ناول پیش کر سکتا ہے، اُسے کوئی فرانسیسی، روسی، جرمن یا انگریزی زبان کا ناول نگار پیش نہیں کر سکتا۔
’’ناول صنعتی عہد کی پیداوار ہے‘‘  یہ مقولہ یورپ کی حد تک تو درست کہا جا سکتا ہے مگر برِّعظیم  پر پوری طرح صادق نہیں آتا۔ برِّعظیم میں ناول سماجی سطح پر جاگیرداری اور سیاسی سطح پر نوآبادیاتی عہد کی یادگار ہے۔ ہاں یہ درست کہ اس سماج اور سیاست پر صنعتی نوآبادکاروں کے اثرات ضرور مرتب ہو رہے تھے اور اِن اثرات کے تحت جاگیرداری کلچر کی بنیادیں کم زور بھی ہوتی جا رہی تھیں مگر مکمل طور پر ختم یہ آج بھی نہیں ہوئیں، جب صنعت کے ساتھ ساتھ یورپی ٹیکنالوجی نے بھی پوری طرح یلغار کر رکھی ہے۔ کہنے کا مطلب یہ ہے کہ ناول کے لیے محض صنعتی سماج یا لبرل، سیکولر، جمہوری اور ترقی کرتا معاشرہ ہی ضروری نہیں بلکہ شدید بحران میں پھنسے، غلامی کے چرکے کھاتے، جاگیردارانہ فضائیں اور آمرانہ قبائیں اوڑھے دقیانوسیت کے مارے نیم مردہ سماج میں بھی ناول سانس لینے ، حیات کرنے اور پھلنے پھولنے کی سکت رکھتا ہے۔ اسی حوالے سے اُردو ناول یورپی ناول سے مختلف بھی قرار دیا جا سکتا ہے۔
انیسویں صدی کے وسط سے اُردو ناول کا آغاز جس سماجی ماحول میں ہوتا ہے، ہم سب جانتے ہیں کہ وہ معاشی، معاشرتی، نفسیاتی اور اقداری سطح پر شدید کش مکش کا ماحول تھا۔ ڈاکٹر ممتاز منگلوری کے بقول: ’’یہ (۱۸۵۷ء کے بعد) ایک کش مکش کا دور تھا بلکہ کش مکش کی صدی تھی جس میں مشرق مغرب سے، مذہب مذہب سے، تہذیب تہذیب سے اور نظریات نظریات سے برسرپیکار تھے۔ تمام جسمانی اور ذہنی قوتیں متضاد جسمانی اور ذہنی قوتوں کے خلاف نبرد آزما تھیں ‘‘ [endnoteRef:10]۔ غیر ملکی انگریزوں یا نوآبادکاروں کی جدید تعلیم، صنعتی اقدار اور ٹیکنالوجی کی آمد سے مقامی ثقافتی اور سماجی نظام شدید اتھل پتھل کا شکار تھا۔ اُس پہ طرفہ تماشا یہ کہ ۱۸۵۷ء کی شکست کے بعد مقامی آبادی میں احساسِ کم تری اپنے اوج پر پہنچ چکا تھا۔ اس ساری صورتِ حال سے سماجی سطح پر ایک بحرانی کیفیت پیدا ہو چلی تھی، اس عہد کا اُردو ناول اسی کش مکش اور بحرانی صورت کا بیانیہ بنتا ہے۔ ڈپٹی نذیر احمد کے ناول اس کی بہترین مثال ہیں۔ [10:  ۔	ممتاز منگلوری،’’مقدمہ‘‘، مشمولہ  عبدالحلیم شرر کے چار ناول، ترتیب و انتخاب: طاہر منصور آفاقی( لاہور: الحمد پبلی کیشنز،2018ء)، 163۔] 

ڈپٹی نذیر احمد کے ناولوں پر ثقافتی نفسیات کے حوالے سے بات کرتے ہوئے ہمیں یہ ذہن میں رکھنا پڑتا ہے کہ یہ ناول (جنھیں ڈپٹی نذیر احمد ناول کہتے بھی نہیں) اُن کی فطری تخلیق نہیں ہیں، یعنی یہ ناول سماج کے اندر سے برآمد نہیں ہوتے، کسی تخلیقی ردِعمل سے معرضِ وجود میں نہیں آئے بلکہ یہ ناول نذیر احمد کے سوچے سمجھے منصوبوں کا نتیجہ ہیں[endnoteRef:11]۔ لہٰذا یہاں ہمیں کرداروں سے زیادہ ناول نگار کی سائیکی پر نظر رکھنی پڑتی ہے کیوں کہ جس طرح کی ثقافتی صورتِ حال میں نذیر احمد پھنسے ہوئے تھے اور جس کش مکش کا اُن کو سامنا تھا، اُسی کی مناسبت سے اُن کی آئیڈیالوجی بنتی ہے اور یہی آئیڈیالوجی اُن کے ناولوں میں اظہار پاتی ہے۔ دوسرے لفظوں میں  اُن کے معاشرتی حالات و واقعات نے اُن کے ذہن کی جو نفسیاتی صورت گری کی اُن کے ناول اُس کا اظہاریہ ہیں۔ [11:  ۔	ڈپٹی نذیر احمد، مراۃ العروس (لاہور، مقبول اکیڈمی، ۱۹۹۶ء)، ۳۔
مراۃ العروس کے دیباچے میں نذیر احمد نے   لکھا ہے:
مجھ کو ایسی کتاب کی جستجو ہوئی جو اخلاق و نصائح سے بھری ہوئی ہو اور۔۔۔ اُن (عورتوں) کے خیالات کی اصلاح اور ان کی عادات کی تہذیب کرے اور کسی دلچسپ پیرائے میں ہو۔۔۔ تب میں نے اس قصے کا منصوبہ باندھا۔] 

قومی اصلاح پسندی کا ایجنڈا اور مسلمان مرد و زن کی اخلاقی تعلیم مولوی نذیر احمد کا بنیادی مسئلہ اور اُن کے ناولوں کا پہلا محرک کہا جا سکتا ہے، گو     ڈی۔ ایچ۔ لارنس کی(D. H. Lawrence۔1885ء-1930ء)   ناول اور اخلاق کی بحث [endnoteRef:12] کو سامنے رکھیں تو نذیر احمد کے ناول اخلاقی معیار پر شاید ہی پورے اُتریں مگر وہ اسی فریضے کی خاطر نہ صرف قصے لکھنے کا قصد کرتے ہیں بلکہ اپنے کرداروں کو پیش آنے والے واقعات کو اور اُن سب کے نتائج کو اپنی منشا کے مطابق کنٹرول بھی کرتے ہیں۔ اس پر کوئی دو آرا ہونا بھی اب کافی مشکل کام ہے۔ لیکن یہ بھی حقیقت ہے کہ قصہ یا ناول جس قدر بھی مصنف کے کنٹرول میں ہو وہ پھر بھی اپنی شعریات کے تحت اپنا کچھ نہ کچھ اظہار پا لینے کا رستہ نکال لیتا ہے۔ نذیر احمد بلاشبہ ارادی طور پر اپنے قصے کو اپنی مرضی کے مطابق گرفت میں رکھتے ہیں مگر لاشعوری طور پر اُن کے قصوں میں اُس وقت کی موجود ہندوستان کی اصلی معاشرت، ثقافت اور انسانی سائیکی اپنا اظہار پا جاتی ہے۔ [12:  ۔	ڈی۔ایچ۔ لارنس،فکشن۔ فن اور فلسفہ: ڈی ایچ لارنس کےمنتخب مقالات، مترجم: مظفر علی سیّد (کراچی: مکتبۂ اسلوب،1986ء)، 42-43۔ 
ڈی ایچ لارنس نے اپنے مقالے ’’اخلاق اور ناول‘‘ میں لکھاہے:
ناول میں اخلاق، توازن کی لرزتی ہوئی نامحکمی کا نام ہے۔ جب ناول نگار ترازو کے ایک پلڑے کو انگوٹھے سے دبا دیتا ہے تاکہ توازن کو اپنے ترجیحی میلان کی جانب جھکا دے تو یہ حرکت خلافِ اخلاق ہوگی۔۔۔ اصولی طور پر، ناول خلافِ اخلاق نہیں ہوتا کیوں کہ ناول نگار کسی بھی نمایاں خیال یا مقصد کا حامل ہو سکتا ہے۔ بداخلاقی ناول نگار کی بے بسی یا غیرشعوری میلان میں پائی جاتی ہے۔
اخلاق وہ نازک، ہر لحظہ لرزتا اور بدلتا ہوا توازن ہے جو میرے اور ہر سمت موجود کائنات کے درمیان ہے، جو ایک سچا ربط پیدا ہونے سے پہلے وجود میں آتا ہے اور اس کے ساتھ ساتھ چلتا ہے۔۔۔ ناول اس ربطِ باہم کی جو انسان نے دریافت کیا ہے سب سے اُونچی مثال ہے۔ ہر چیز اپنے وقت اور مقام پر، اپنے دائرۂ احوال میں درست ہے اور اپنے وقت، مقام اور دائرۂ احوال سے باہر غلط ہے۔] 

پہلا ناول  مراۃ العروس جسے بچیوں کو گھر داری کی تہذیب سکھانے کے لیے لکھا گیا، کو سمجھنے کے لیے پہلے پہل یہ سمجھنا ضروری ہے کہ یہ اصل میں اُس وقت کے نوآبادیاتی اثرات کی وجہ سے تشکیل پانے  والی معاشرت اور اُس کے تحت بننے والی ذہنیت بلکہ قومی ذہنیت کا نتیجہ ہے۔ اس ضمن میں روبینہ سہگل کا تجزیہ بہت معقول ہے۔ اُنھوں نے اپنے طویل مقالے ’’ڈپٹی نذیر احمد: نسوانیت کے تصوّرات‘‘ میں جو نتیجہ نکالا ہے اُس کا خلاصہ کچھ یوں ہے کہ مسلمانوں کے ہاتھ سے حکومت نکل جانے کے بعد اب مسلمان مردوں کے پاس اپنے اپنے گھر اور خاندان بچے تھے جہاں وہ حکومت کر سکیں اور گھروں کی عافیت اُنھیں اس میں نظر آئی کہ اُن کا سکون اور آرام اور نظام؛ سلیقے سے چلے، اور اس سب کو چلانے میں ایسی عورت کو اپنا کردار ادا کرنا ہوگا جو سلیقہ شعار، عقل مند، دوسروں کی خوشی میں خوش، تابع فرمان اور اپنا سب کچھ قربان کرنے کا حوصلہ رکھتی ہو۔ اگرچہ اس کا خیال بھی نذیر احمد کو انگریز حکومت کے بہترین انتظامی اُمور سے آیا تھا، جس سے وہ بہت متاثر تھے اور جس کی باگ ڈور ملکہ وکٹوریہ کے ہاتھ میں تھی۔ اسی کے ساتھ ساتھ ایک اور ذہنیت بھی کارفرما تھی۔ مسلمان جب انگریز عورتوں کو آزادی سے گھر سے باہر گھومتا پھرتا دیکھتے تو اُنھیں اخلاق باختہ خواتین تصوّر کرتے اور اپنی عورتوں کو گھر کے اندر رکھ کر نہ صرف اخلاقی طور پر بہتر ہونے کا تصوّر باندھتے بلکہ انگریزوں اور ہندوؤں سے قومی سطح پر ایک الگ شناخت کو تشکیل دینے میں بھی اُنھیں آسانی ہوئی۔ اور یہاں مذہب کو بھی اس میں شامل کرنا پڑا جس کے بغیر کسی طرح کی اصلاح نذیر احمد کے ہاں ممکن نہیں۔ اسی کے ساتھ ساتھ مسلمان مردوں کی اپنے گھر کی عورتوں پر حاکمیت قائم رکھ کر انگریزوں کی غلامی کے احساس کی کچھ نہ کچھ تلافی کی سبیل بھی نکل آئی تھی[endnoteRef:13]۔ [13:  ۔	روبینہ سہگل، قوم پرستی، عسکریت اور صنفی تقسیم(لاہور:فکشن ہاؤس، 2017)، 23-24۔] 

یہی وجہ ہے کہ اکبریؔ کو ایک بُرے یا منفی کردار کے طور پر اُبھارا گیا جو گھر توڑنے یا گھر کے سکون اور آرام کو غارت کرنے والی اور انتشار میں مبتلا کرنے والی لڑکی ہے جب کہ اصغریؔ اس ناول کی ہیروئن بن جاتی ہے جو اکبریؔ کے بالکل اُلٹ کردار ہے، یعنی مسلمان متوسط طبقے کے گھر کے امن و امان اور گھریلو تنظیم و انتظام میں اپنا مثبت اور تعمیری (نذیر احمد اور اُس وقت کی بننے والی نوآبادیاتی سوچ کے مطابق اقدار کے حوالے سے) کردار ادا کرتی ہے جس سے گھر بنتا ہے اور اُس کے سارے آلام دُور اور راحتیں حاصل ہوتی ہیں۔ یوں بھی ہندوستانی ثقافتی اقدار میں گھر اور خاندان کے افراد کا خیال رکھنا، اُس کے لیے قربانی دینا اور اُسے بنائے رکھنا یا اتحاد قائم رکھنا احسن خیال کیا جاتا ہے اور اس کے برخلاف عمل کو غیر احسن گردانا جاتا ہے۔ لہٰذا یہاں کے لوگوں کی آج بھی یہی سائیکی ہے، اور انھی اقدار کی بنیاد پر اچھی اور بری بہو کی تشریح کی جاتی ہے۔
یہاں ہمارے لیے موضوع سے متعلق دل چسپ نکتہ کچھ اور ہے جس کی طرف ہمارے ناقدین نے خاص توجہ نہیں دی۔ اکبریؔ کی تربیت کے بارے میں بتایا جاتا ہے کہ اُس کی تربیت اُس کی نانی کے ہاتھوں ہوئی جس کی وجہ سے اُس میں شخصی خرابیاں اور بگاڑ پیدا ہو گئے۔ جب کہ اصغریؔ کی تربیت اُس کا باپ خیر اندیشؔ خان کر رہا ہے، وہ ہی اُسے خط لکھ کر وہ ’’گن‘‘ بتاتا ہے اور ’’سلیقہ شعاری ‘‘  کے اُن اوصاف کی تربیت دیتا ہے جن کی بنیاد پر کوئی لڑکی نہ صرف اپنے شوہر کی نظروں میں مقام حاصل کر سکتی ہے بلکہ سسرال میں بھی اپنا ’’نام‘‘  پیدا کر سکتی ہے۔ یعنی ناول کے اندر اصغریؔ کو کنٹرول اُس کا باپ کر رہا ہے اور ناول کے باہر سے مصنف نذیر احمد۔ اور یہ دونوں مرد ہیں۔
محمد نعیم نے یہ بہت عمدہ نکتہ اُٹھایا ہے کہ اس ناول میں عورت کو مرد کے مقابلے میں بااختیار دکھایا گیا ہے[endnoteRef:14] لیکن غور طلب بات یہ ہے کہ ایسا صرف نذیر احمد کے اسی ایک ناول میں ہوا ہے۔ نذیر احمد کے دیگر ناولوں میں عورت سراسر مرد کے تابع، وہی ہندوستانی ثقافتی سائیکی کے تحت مرد کی گھر میں اتھارٹی قبول کرتی نظر آتی ہے جس کی سب سے بڑی اور اہم مثال نذیر احمد کا اس کے بعد آنے والا ناول توبتہ النصوح ہے۔ اس سے ظاہر ہے کہ مراۃ العروس میں عورت کا بہ ظاہر نظر آنے والا اختیار بھی منصوبہ بند ہے۔ یہ بات اس حوالے سے بھی تقویت پہنچاتی ہے کہ پورے ناول سے ہمیں اس بات کا جواب نہیں ملتا کہ باپ شادی کے بعد اصغریؔ کو تو نصیحتوں سے بھرا خط لکھتا ہے لیکن یہ فریضہ وہ اکبریؔ کی شادی کے وقت سرانجام کیوں نہیں دیتا جب کہ اُسے اس طرح کے خط کی زیادہ ضرورت تھی۔ دوسری بات یہ بھی غور طلب ہے کہ اکبریؔ کے سسرال سے الگ ہونے کی ضد کا دفاع کرتی ہوئی اُس کی ماں دکھائی گئی ہے، وہاں بھی باپ قصے کی ضرورت نہیں بنتا۔ یعنی ’’بگاڑ ‘‘ اکبریؔ کے پیچھے ماں (عورت) کا ہاتھ اور ’’سنوار‘‘  اصغریؔ کی پشت پر باپ (مرد) کی تھپکی واضح طور پر دکھائی دیتی ہے۔ [14:  ۔	محمد نعیم،’’ مراۃ العروس: نسوانی اختیار اور مردانہ اصلاح‘‘،  مشمولہ بازیافت ، شمارہ25، جولائی -دسمبر ( لاہور: اورینٹل کالج پنجاب یونیورسٹی، 2014ء)، 177- 184۔] 

اصغریؔ کو اُس کا باپ خط لکھ کر جو نصیحتیں کرتا ہے، اُس میں مرد کی عورت پر فوقیت واضح ہے جو اُس وقت کی (اور آج کی بھی بڑی حد تک) ہندوستانی مردانہ سائیکی کے عین مطابق ہے۔ وہ صاف صاف لکھتا ہے کہ:
عورت کا پیدا کرنا صرف مرد کی خوش دلی کے واسطے تھا اور عورت کا فرض ہے، ’مرد کو خوش رکھنا‘۔۔۔ مردوں کا درجہ خدا نے عورتوں پر زیادہ کیا نہ صرف حکم دینے سے بلکہ مردوں کے جسم میں زیادہ قوت اور اُن کی عقلوں میں زیادہ روشنی دی ہے۔۔۔ مردوں کو خدا نے شیر بنایا ہے۔ اگر دباؤ یا زبردستی سے کوئی ان کو زیر کرنا چاہے ناممکن ہے۔ بہت آسان ترکیب ان کو زیر کرنے کی خوشامد اور تابع داری[اطاعت] ہے۔[endnoteRef:15] [15:  ۔	ڈپٹی نذیر احمد،مراۃ العروس، 43-44۔] 

یہ ہے وہ مردانہ ثقافتی سائیکی جس کے تحت اصغریؔ عمل کرتی ہے۔ یہ الگ بات کہ’خوشامد‘ اور اطاعت میں وہ اس حد تک چلی جاتی ہے کہ اُس کا شوہر محمد کاملؔ ’’شیر ‘‘ سے ’’بھیڑ ‘ ‘ بن جاتا ہے اور پورا کنبہ اُس کے ’اختیار ‘میں آجاتا ہے۔ باپ بے شک روایتی سوچ کے مطابق عقل میں عورت کو مرد کے سامنے ناقص قرار دیتا ہے لیکن اصغریؔ سمجھ داری کے ایسے ایسے جھنڈے گاڑتی دکھائی دیتی ہے کہ عقل دنگ رہ جاتی ہے۔ یہاں سوال یہ پیدا ہوتا ہے کہ کیا اصغریؔ کی یہ عقل یا سمجھ داری، اُس کی اپنی سمجھ داری ہے؟ یعنی کیا یہ ایک عورت کی سمجھ داری ہے یا یہ اُس وقت کا وہ تقاضا ہے جسے نذیر احمد فروغ دینا چاہتے تھے؟ اس سوال کے جواب سے پہلے فتح محمد ملک  کے ایک معروف مضمون سے اقتباس پیش کرنا ضروری  معلوم ہوتا ہے۔ وہ ’’تمیزدار بہو کی بدتمیزی‘‘ میں نذیر احمد اور اصغریؔ پر تنقید کرتے ہوئے لکھتے ہیں کہ:
مولانا نذیر احمد اپنے اصلاحی قصوں میں حسن و خیر کے ان معیاروں کو خیرباد کَہ دیتے ہیں جو ہماری داستانوں میں امیر حمزہ، حاتم طائی اور حسن و خوبی اور خیر و برکت کے ایسے ہی سینکڑوں[سیکڑوں] دیومالائی قسم کے پیکروں کی روح و رواں[روحِ رواں] ہیں اور ان کی جگہ اپنی پست نوعیت کی افادہ پرستی پر برائے نام اخلاق کا رنگ چڑھا کر نہ صرف اپنی اولاد کو عنایت فرماتے ہیں بلکہ پوری قوم کے رگ و ریشے میں یہ زہر سرایت بھی کرتے جاتے ہیں اور ساتھ ہی ساتھ اصلاحی جوش و خروش کی داد بھی وصول فرماتے جاتے ہیں۔
ایک اصغریؔ خانم پر کیا موقوف ان کے ہر پسندیدہ اور مثبت کردار کی نیکی، افادیت پسندی اور عظمت، اس کی کامیابی سے عبارت ہے۔ کامیابی کا مفہوم سرکاری عہدہ یا مال و دولت سے متعین ہوتا ہے اور اس نیکی کے حصول کی خاطر مصلحت پسندی، چاپلوسی اور رشوت ستانی سے لے کر سرکار پرستی تک ہر حربہ صریحاً اسلامی ہے۔[endnoteRef:16] [16:  ۔	فتح محمد ملک،اندازِ نظر( لاہور:سنگ میل پبلی کیشنز، 1999) ،27-28۔] 

اصغریؔ کی سمجھ داری یا عقلیت اصل میں وہ سائیکی ہے جو اُس وقت کے نوآبادیاتی اثرات کے تحت بننے والی مادی افادہ پرست ثقافت کا لازمہ بنتی جا رہی تھی اور جسے نذیر احمد ذہنی طور پر قبول کر چکے تھے اور جسے وہ گھر کی ’’ کامیابی ‘‘ کے لیے اپنے عہد کی بہوؤں میں بھی منتقل کرنا چاہتے تھے۔ اصغریؔ کے کردار میں’’سمجھ داری ‘‘  اس لیے ہی Over Act کی شکل میں سامنے آتی ہے کہ یہ نذیر احمد کی اُوپر سے تھوپی ہوئی ہے جس کی وہ خواہش رکھتے ہیں۔ اس کا کچھ کچھ اندازہ مولانا صلاح الدین احمد کو بھی ہو گیا اسی لیے وہ کہتے ہیں کہ’’اصغری کی جارحانہ شخصیت مولوی صاحب (نذیر احمد) کی اپنی شخصیت کا عین بَعَین  چربہ ہے۔ اور اُس کے کردار کی فائدہ پرستانہ کیفیت بھی اُنھی کے مزاج اور نصب العین کا عکس‘‘ [endnoteRef:17]۔ [17:  ۔	مولانا  صلاح الدین احمد،صریر خامہ۔ جلد دوم۔ اُردو میں افسانوی ادب، مرتب: معزالدین احمد(لاہور: المقبول پبلی کیشنز، 1969ء)، 221۔
	اس ضمن میں ہم افتخار احمد صدیقی کے اس کہے سے متفق نہیں ہو سکتے کہ:
اس معاشرے میں عورت اپنے تمام حقوق سے محروم ہو کر اسیری اور غلامی کی زندگی بسر کر رہی تھی لہٰذا نذیر احمد نے اس کے احساسِ خودی کو بیدار کرنے کے لیے اصغری کو مردانہ ہمت، فراست اور فعالیت کا مثالی پیکر بنا کر پیش کیا۔
 افتخار احمد صدیقی، مولوی نذیر احمد دہلوی: احوال و آثار( لاہور:مجلسِ ترقی ادب، 2012)، 412۔] 

بہرحال آنے والے ناولوں میں چوں کہ یہ مقصد نہیں رہتا اس لیے وہاں وہی ہماری ہندوستانی ثقافت کی عورت ملتی ہے جس کی سائیکی پوری طرح اپنے حاکم (مرد) کے سامنے دبی ہوئی ہے۔
یہاں ایک اور عنصر بھی دل چسپ ہے کہ محمد کامل کو جب اصغریؔ کے ’’سمجھ دار ‘‘ مشوروں سے انگریز کی اعلیٰ نوکری مل جاتی ہے اور وہ وہاں کچھ ’’پَرپُرزے ‘‘ نکالنے کی کوشش کرتا ہے تو اصغری شوہر کو قابو کرنے وہاں پہنچ جاتی ہے اور’’مکمل بندوبست‘‘  کر کے لوٹتی ہے۔ بیوی (عورت) کا دارومدار شوہر (مرد) پر ہونا اور اُس کے لیے شوہر پر اپنا اجارہ قائم رکھنا یہ بھی یہاں کی مخصوص ثقافتی نفسیات ہے جس کا اظہاریہ بھی ہمیں یہاں ملتا ہے۔
غرض یہ کہ اصغریؔ اصل میں مرد اساس ایجنڈے کی ہی ایک کٹھ پتلی ہے۔ مرد اساس ہندوستانی ثقافت میں نوآبادیاتی عناصر مِل کر اصغریؔ کے کردار اور اُس کی سائیکی کو مرتب کرتے ہیں جس کے پیچھے بہرحال نذیر احمد موجود ہیں۔
ڈپٹی نذیر احمد کا ناول توبتہ النصوح بھی اولاد کی تربیت کا ایجنڈا لیے ہوئے ہے، فرق صرف اتنا ہے کہ اس میں تربیت کا سارا زور خالص مذہبی شعائر کی ادائیگی پر ہے یا دوسرے لفظوں میں تعلیمِ دین داری اس کا مقصد ہے۔ اس ناول کے حوالے سے نور الحسن نقوی کا یہ کہنا کہ ’’مصنف نے یہ بات ذہن نشین کرانے کی کوشش کی ہے کہ اولاد کی پرورش کے ساتھ ساتھ ان کی بہترین تربیت بھی والدین کی ذمہ داری ہے‘‘ [endnoteRef:18]۔  ہمارے لیے قابلِ غور ہے۔ اصل میں ایک مصلح اس بات سے پوری طرح آگاہ ہوتا ہے کہ ‘‘تربیت’’ ہی وہ ٹول ہے جو سماجی اور ثقافتی اقدار کو فرد کی سائیکی کا لازمہ بناتی ہے اور بنیادی انسانی جبلتوں کو قابو میں کرتی ہے۔ نذیر احمد ایک مصلح ناول نگار ہونے کے ناتے اپنے اس فرض کو کہیں نہیں بھولتے۔ ان کے ان ناولوں سے یہ صاف پتا چلتا ہے کہ سماجی اور ثقافتی ’’تربیت‘‘ کی اہمیت کا احساس نذیر احمد کو کس قدر اچھی طرح سے تھا۔ وہ جانتے تھے کہ انسانی جبلتوں کو قابو کرنے کے لیے اس ’’تربیت ‘‘ کی کیا اہمیت ہوتی ہے۔ اور جہاں اس کی کمی رہ جاتی ہے وہاں انسانی جبلتیں منہ زور ہو جاتی ہیں، اور یہ منہ زوری اُنھیں برداشت نہیں۔ [18:  ۔	نور الحسن نقوی،ڈپٹی نذیر احمد(کراچی:آج، 2002ء)، 42۔] 

توبتہ النصوحمیں جیسا کہ پہلے ذکر ہوا مردانہ اتھارٹی اپنے عروج پر دکھائی دیتی ہے۔ نصوحؔ جو گھر کا سربراہ ہے، گھر کے ہر فرد پر اختیار حاصل کرنے کے جنون میں مبتلا ہے۔ ہماری جاگیردارانہ اور شہنشاہیت کے عہد کی آمرانہ اقدار کی ایک بہت بڑی قدر ہماری سائیکیوں کا یوں ضروری حصہ بنی کہ جو گھر کا سربراہ ہوگا وہی تمام افراد کی زندگیوں کا فیصلہ کرے گا۔ یہی سائیکی ہمیں یہاں توبتہ النصوح میں نظر آتی ہے۔ اسی لیے جب وہ اس بات پر نادم ہو رہا ہوتا ہے کہ اُس نے اولاد کی تربیت میں کوتاہی کی تو اپنی بیوی فہمیدہؔ سے مخاطب ہو کر کہتا ہے کہ:
اگر میں اپنے کام پر آمادہ و سرگرم ہوتا تو ممکن نہ تھا کہ میں کہوں اور نہ سنیں، میں چاہوں اور نہ کریں۔ آخر میں اُن پر ضابطہ تھا۔ میں اُن پر ہر طرح کی قدرت رکھتا تھا۔ اور نہ صرف اُن پر بلکہ تم (بیوی) پر اور سارے گھر پر۔[endnoteRef:19] [19:  ۔	ڈپٹی نذیر احمد، توبتہ النصوح، مرتب: پروفیسر افتخار احمد صدیقی(لاہور:مجلس ترقی ادب، 1994ء) ،123۔] 

یہ ہے نصوحؔ کی حاکمانہ اور آمرانہ ذہنیت جو اس وقت کے ہندوستان کی جاگیردارانہ ثقافت اور اُس کی اقدار کی نمائندگی کرتی ہے۔ یہی وجہ ہے کہ یہاں نصوحؔ کی بیوی کا کردار اصغریؔ سے بالکل الٹ ہے۔ وہ اپنی کوئی مرضی نہیں رکھتی، وہ سراسر اپنے شوہر کے تابع ہے۔ اور نصوحؔ اولاد کی تربیت کا آنے والے وقت میں جو لائحہ عمل مرتب کرتا ہے، فہمیدہؔ کسی لونڈی کی طرح اُس پر عمل پیرا ہوتی ہے۔
نصوحؔ ہیضے کی وبا کا شکار ہوتا ہے۔ اور بقول آصف فرخی ’’ہیضے کی وبا ناول کے واقعاتی عمل کے پھیلاؤ کی کلید ثابت ہوتی ہے اور اسی کی بہ دولت اخلاقی سدھار اور مذہبی جوش و صالح کاری کو فروغ ملتا ہے‘‘ [endnoteRef:20]۔ کیوں کہ نصوحؔ کا اس وبا کے دوران خواب دیکھنا اور اس وبا سے بچ نکلنا؛ آنے والے ناول کی بنیاد بنتا ہے۔ [20:  ۔	آصف فرخی،عالمِ ایجاد(کراچی،:شہرزاد، 2004ء)،23۔] 

نصوحؔ خواب میں دیکھتا ہے کہ وہ عالمِ بالا میں ہے جہاں اُس کے باپ کا جو اُس کی نظر میں بہت متقی اور پرہیزگار تھا، حساب کتاب چل رہا ہے اور وہ بُری طرح خدا کی گرفت میں ہے۔ باپ کا یہ حال دیکھ کر جب نصوحؔ کی آنکھ کھلتی ہے، جو اس سے پہلے دین داری کو کبھی خاطر میں ہی نہیں لایا ہوتا، سخت پریشان ہو جاتا ہے۔ وہ اپنی پریشانی میں اپنی بیوی فہمیدہؔ کو شامل کرتا ہے اور یوں وہ دونوں نہ صرف خود کو بدلنے کی ٹھانتے ہیں بلکہ اپنی اولاد کو بھی دین کی تعلیم اور تربیت دینے کا قصد کرتے ہیں۔ ایک دم سے انتہائی نیک اور دین دار ہو جاتے ہیں اور تربیت اولاد کا مشن شروع ہو جاتا ہے۔ باقی کا سارا ناول اسی کش مکش میں چلتا ہے۔ جس میں دکھایا یہ گیا ہے کہ چھوٹے بچے جلد ماں باپ کی تلقین اور تعلیم کا اثر لیتے ہیں لیکن بڑی عمر کی اولاد یعنی بڑی بیٹی نعیمہؔ اور بڑا بیٹا کلیمؔ مزاحمت پر اتر آتے ہیں۔ جس سے نذیر احمد کا مقصد یہ بتانا ہے کہ جو بھی تعلیم و تربیت اولاد کی کرنی ہو کم عمری میں ہی آسانی سے ہو سکتی ہے، جیسے جیسے عمر پختہ ہوتی جاتی ہے تربیت کا زور کم زور ہوتا جاتا ہے۔ قصہ مختصر نعیمہؔ پھر بھی راہ پر آجاتی ہے مگر کلیمؔ اپنے وجود کی نفی کر کے باپ کی مذہبیت کا جسے وہ بیماری کا جنون سمجھتا ہے، کا اقرار کرنے کو کسی صورت تیار نہیں ہوتا۔ لہٰذا نذیر احمد اُسے پلاٹ کی منصوبہ بندی کا اس طرح شکار کرتے ہیں کہ اُسے آخر کار نہ صرف اپنے جائز حق یعنی انفرادی آزادی سے دست بردار کرواتے ہیں اور وہ نصوحؔ سے معافی مانگنے پر مجبور کر دیا جاتا ہے بلکہ نذیر احمد اُسے مروا کر عبرت کا نشان بھی بنا دینے میں کوئی کسر نہیں چھوڑتے۔
ہمارے لیے یہاں بہت ساری باتیں اس ضمن میں اس لیے ضروری نہیں کہ یا تو وہ ہمارے موضوع سے متعلق نہیں یا پھر اُن میں سے بہت ساری باتیں دیگر ناقدین کر چکے ہیں۔ ہمارے موضوع سے متعلق پہلی بات تو نصوحؔ کا وہ خواب ہے جس کو دیکھنے کے بعد ناول کا پورا افسانوی تانا بانا بُنا گیا۔ یہ خواب بذاتِ خود ثقافتی نفسیات کا شاخسانہ ہے۔ اگلا جہان، جنت جہنم کے تصوّرات، سزا جزا کے مسائل وغیرہ سب ثقافتی تشکیل اور اُس کی بنیاد پر جو احساسِ ندامت پیدا ہوتا ہے، جو خدا کا خوف طاری ہوتا ہے؛ سب ثقافتی سائیکی کا بہترین اظہاریہ ہے[endnoteRef:21]۔ نصوحؔ جو ایک عرصہ تک مذہب سے بیگانہ رہا مگر بچپن کی اپنے باپ کی دی گئی تعلیم و تربیت کا آخرکار اسیر ہو کر رہتا ہے۔ اور پھر یہی تعلیم وہ اپنی اولاد میں منتقل کرنے کی ٹھان لیتا ہے اور اس میں کامیاب ہو کر بھی رہتا ہے کہ مصنف کی ساری طرف داری اُسے حاصل ہے۔ [21:  ۔	یہ الگ بات کہ نصوحؔ کے لیے خواب رویائے صادقہ اور الہام الٰہی ہے۔ بقول نذیر احمد:
نصوحؔ اپنے خواب کے تصور میں غلطاں پیچاں تھا۔ اس کا دل مان گیا تھا کہ یہ خواب میرے وہم و خیال کا بنایا ہوا تو ہرگز نہیں ہے، ہو نہ ہو یہ ایک امر من جانب اللہ ہے۔ خواب کیا ہے رویائے صادقہ اور الہام الٰہی ہے۔
 ڈپٹی نذیر احمد، توبتہ النصوح، 123۔
	یہاں غور کریں تو نصوحؔ کا خواب کے بارے میں تصور بھی ثقافتی تشکیل کا عمدہ نمونہ ہے۔ یہ مذہبی ثقافت سے اخذ کردہ ہے جس کے تحت اُس کی سوچ کام کر رہی ہے۔] 

اگر ہم نذیر احمد کی زندگی پر نگاہ دوڑائیں تو معلوم ہوگا کہ ۱۸۵۷ء سے کچھ عرصہ پہلے جب نذیر احمد تعلیمی مراحل سے گزر رہے تھے تو اُنھیں دہلی کالج میں انگریزی پڑھوانے پر اُن کے والد کسی صورت راضی نہ ہوئے اور پرنسپل سے صاف صاف کَہ دیا کہ ’’مجھے اِس (نذیر احمد) کا مر جانا منظور، اس کا بھیک مانگنا قبول، مگر انگریزی پڑھنا قبول نہیں......‘‘ [endnoteRef:22]۔ [22:  ۔	بحوالہ ،ایم ڈی تاثیر،نثر تاثیر، مرتب: فیض احمد فیضؔ(اسلام آباد:پورب اکادمی، 2009ء)، 80۔] 

غور کریں تو یہی رویہ ہمیں نصوحؔ کے ہاں ملتا ہے۔ وہ کلیمؔ کا مر جانا قبول کر لیتا ہے مگر اُس کی دین سے عدم دل چسپی یا سیکولر اندازِ حیات پر کوئی سمجھوتا نہیں کرتا۔ یعنی یہاں نذیر احمد پر اُن کے باپ کے اثرات بھی غالب نظر آتے ہیں اور No Compromising Policy صاف اُسی طرح دکھائی دیتی ہے جیسی اُن کے باپ کے ہاں نظر آتی ہے۔ ہاں یہ الگ بات کہ خود نذیر احمد نے بعد میں انگریزوں کی ملازمت بھی حاصل کی اور نہ صرف خود انگریزی پڑھی اور اپنے بچوں کو پڑھوائی بلکہ سرسیّد احمد خان کے ساتھ مل کر دوسروں کو بھی انگریزی پڑھنے کی ترغیب دلانے میں اہم کردار ادا کیا لیکن بقول ایم ڈی تاثیر یہ بھی حقیقت ہے کہ: ’’طبیعت میں جو مولوی پن آگیا تھا وہ پوری طرح نہ نکلا۔ نئی تعلیم کے ساتھ جو نئے اندازِ خیال اور سماجی انقلاب آئے وہ ان کو پوری طرح قبول نہ کر سکے۔ یہ دورخا پن اس عہد کی خصوصیت ہے جس میں مولوی نذیر احمد نے نشوونما پائی‘‘ [endnoteRef:23]۔ لہٰذا ہم دیکھتے ہیں کہ توبۃ النصوح میں یہی مولوی غالب ہے۔ [23:  ۔	ایضاً، 81۔] 

ڈاکٹر اعجاز حسین نے اپنے مقالہ ’’نذیر احمد کا ذہنی تجزیہ‘‘ میں نذیر احمد کی ذہنیت کا خوب تجزیہ کیا ہے، لکھتے ہیں:
نذیر احمد کی ذہنیت کی تشکیل میں مذہب کا عنصر جزو غالب ہے۔ وہ بغیر اس کے لقمہ نہیں اُٹھاتے۔ ہر اخلاقی تعلیم میں مذہب کی چاشنی ضرور ہوتی ہے۔ ان کا خیال تھا کہ مذہب و اخلاق کا ساتھ چولی دامن کا ساتھ ہے۔ ایک کو دوسرے سے الگ کرنا ناعاقبت اندیشی بلکہ حماقت ہے۔[endnoteRef:24] [24:  ۔	اعجاز حسین، ’’نذیر احمد کا ذہنی تجزیہِ‘‘، مشمولہ ڈپٹی نذیر احمد: احوال و آثار، مرتب: محمد اکرام چغتائی(لاہور:پاکستان رائٹرز کواپریٹو سوسائٹی، 2013ء)، 242۔
توبتہ النصوحکے دیباچہ میں نذیر احمد جب صاف صاف یہ کہتے ہیں تو اعجاز حسین کی مذکورہ بالا بات کی تصدیق ہو جاتی ہے:
نیکی کو مذہب سے جدا کرنا ایسا ہے جیسے کوئی شخص روح کو جسد سے یا بُو کو گل سے یا نُور کو آفتاب سے یا عرض کو جوہر سے یا ناخن کو گوشت سے علیحدہ اور منفک کرنے کا قصد کرے۔
ڈپٹی نذیر احمد، توبتہ النصوح، 84-85۔] 

توبتہ النصوح  ناول کا ایک واقعہ ایسا ہے کہ جسے کبھی کوئی نہیں بھلا سکتا، اور وہ نصوحؔ کا کلیمؔ کی کتب جلانے کا واقعہ ہے۔ ناصر عباس نیّر کے بقول  ’’ ناول میں نصوحؔ اور کلیمؔ کی کش مکش کا اگر کوئی عروجی نقطہ ہے تو وہ ہے کلیمؔ کی کتب کا جلایا جانا۔ نصوحؔ کتب کے جلانے کے بعد مطمئن ہو جاتا ہے کہ اُس نے ساری خرابی کی جڑ اُکھاڑ پھینکی ہے‘‘ [endnoteRef:25]۔ یہاں اس عمل کی ایک توضیح یہ ہے کہ یہ اُس عمومی نوآبادیاتی بیانیے کا اظہاریہ ہے جس کے مطابق ‘‘مفید ادب’’ جیسے انگریزی تصوّر کے بعد ہندوستان کی قدیم کتابیں فحش قرار پاتی ہیں اور ’’یہ عیسائی/ یورپی اخلاقیات ہی تھی، جسے یہ (بہار دانش) اور اس طرح کی دوسری کتابیں (جنھیں نصوحؔ نذرِ آتش کرتا ہے) فحش لگی تھیں ‘‘ [endnoteRef:26]۔ اس صورت میں ہم کہیں گے کہ نصوحؔ کتابیں جلا کر اصل میں کلونیل کلچرل سائیکی کا مظاہرہ کرتا ہے۔ جس کے نزدیک یہاں کی فارسی، عربی اور قدیم قصے کہانیوں کی کوئی اہمیت نہیں رہی تھی۔ [25:  ۔	ناصر عباس نیّر،اُردو ادب کی تشکیلِ جدید( کراچی:اوکسفرڈ،2016ء)، 106۔]  [26:  ۔	ایضاً، 88] 

لیکن اس واقعہ کی ایک اور تعبیر بھی ہے، وہ بھی ناصر عباس نیّر نے ہی کی ہے اور جو زیادہ مستند دکھائی دیتی ہے۔ اور وہ یہ کہ کلیمؔ کی کتابیں جلانے کے پیچھے نصوحؔ کی کلیمؔ پر حاکمیت قائم رکھنے کی کوشش کارفرما ہے۔ وہ لکھتے ہیں کہ:
نصوحؔ پریشان تھا کہ کلیمؔ کی ذہنی اور جذباتی دنیا کی تشکیل میں باپ اور گھر کی فضا کے علاوہ کیا ہے جو اسے گریز پر مجبور کرتا ہے۔ اب اُسے معلوم پڑتا ہے کہ کلیمؔ پر باپ کی حاکمیت کو معزول کرنے والی اصل قوت نہ اس کے دوست ہیں، نہ کوئی شیطانی جذبات بلکہ صرف اور صرف تصویری و تحریری متون ہیں۔[endnoteRef:27] [27:  ۔	ایضاً، 122-123۔] 

یہاں ایک بات اور بھی غور طلب ہے۔ نصوحؔ کو خود پر اعتماد بہت ہے اسی لیے وہ خود کو ہر حال میں  درست گردانتا ہے۔ لیکن یہ اعتماد اصل میں اُس میں ثقافتی تحفظ سے پیدا ہوتا ہے۔ دراصل یہ حقیقت ہے کہ اگر آپ کا نظری موقف ثقافتی اقدار(Norms)کے مطابق ہو تو آپ کو از خود سماجی سطح پر ایک تحفظ مل جاتا ہے جس کی وجہ سے آپ کو نفسیاتی لحاظ سے اعتماد حاصل ہوتا ہے۔ لیکن اگر آپ کا نظری موقف سماجی اور ثقافتی اقدار (Norms)کے برخلاف ہو تو نفسیاتی حوالے سے ایک ان جانا سا خوف آپ کی شخصیت کا حصہ بن جاتا ہے۔ یہاں نصوحؔ اور کلیمؔ کی نفسیات میں یہ فرق بھی دیکھا جا سکتا ہے۔
نذیر احمد کے ناولوں کا یہ مختصر مطالعہ ہم پر یہ واضح کرنے کے لیے کافی ہے کہ اُردو ناول اپنی ابتدا سے ہی اپنے ثقافتی ماحول کے زیرِ اثر انسانی نفسیات کی رنگا رنگ تصویر کشی کرتا رہا ہے یوں اُردو ناول کو ثقافتی سائیکی کے اظہاریوں پر شروع سے ہی فنی عبور رہا ہے جو تاحال جاری ہے۔

حواشی و حوالہ جات
*	(پ:1974ء)  پروفیسر، صدرِ شعبۂ اردو، گورنمنٹ زمیندار گریجوایٹ کالج، گجرات ۔

